Norvegiya merosxo‘r malikasida “qariyalar xastaligi” aniqlandi

Norvegiya merosxo‘r shahzodasining rafiqasi Mette-Maritga odatda qariyalarga qo‘yiluvchi “o‘pka fibrozi” tashxisi qo‘yildi. Bu haqda Norvegiya qirollik uyi saytiga joylashtirilgan xabarda ma’lum qilindi, deb yozadi “Vesti”.

Merosxo‘r malika anchadan buyon darmonsizlikdan shikoyat qilib kelgan, biroq buning sababi mazkur haftada aniq bo‘lgan.
Malika Oslo shahri universitet shifoxonasida davolanadi. Muolaja sxemasini ishlab chiqishga xorijlik mutaxassislar jalb etiladi.
“O‘pka fibrozi” tashxisi odatda 70—80 yoshdan katta odamlarga qo‘yiladi, 50 yoshdan kichiklarda esa kam uchraydi.
Sobiq ofitsiant qiz va yolg‘iz ona Mette-Marit 2001-yilda valiahd shahzoda Xokonga turmushga chiqib, Norvegiya merosxo‘r malikasiga aylangan edi. Ularning mazkur nikohdan ikki nafar farzandi bor.